b'\n_START_ARTICLE_\nTryliktoji JAV Konstitucijos pataisa\n_START_PARAGRAPH_\nTryliktoji JAV Konstitucijos pataisa \xe2\x80\x93 Junginti\xc5\xb3 Amerikos Valstij\xc5\xb3 Konstitucijos pakeitimas, kuriuo visoje \xc5\xa1alyje u\xc5\xbedrausta vergija ir priverstinis darbas, kuris, pagal trylikt\xc4\x85j\xc4\x85 patais\xc4\x85, gali b\xc5\xabti taikomas tik kaip bausm\xc4\x97 u\xc5\xbe padaryt\xc4\x85 nusikaltim\xc4\x85. 1864 m. baland\xc5\xbeio 8 d. \xc5\xa1ias pataisas pri\xc4\x97m\xc4\x97 Senatas, o 1865 m. sausio 31 d. joms pritar\xc4\x97 ir JAV Atstov\xc5\xb3 R\xc5\xabmai. 1865 m. gruod\xc5\xbeio 6 dien\xc4\x85 patais\xc4\x85 jau buvo ratifikav\xc4\x99s reikiamas skai\xc4\x8dius valstij\xc5\xb3. 1865 m. gruod\xc5\xbeio 18 d. valstyb\xc4\x97s sekretorius William H. Seward paskelb\xc4\x97 apie patais\xc5\xb3 pri\xc4\x97mim\xc4\x85. \xc5\xa0i pataisa yra viena i\xc5\xa1 trij\xc5\xb3 vadinam\xc5\xb3j\xc5\xb3 \xe2\x80\x9eRekonstrukcijos patais\xc5\xb3\xe2\x80\x9d, priimt\xc5\xb3 po JAV pilietinio karo pabaigos._NEWLINE_Iki \xc5\xa1ios pataisos pri\xc4\x97mimo, JAV Konstitucija netiesiogiai protegavo vergij\xc4\x85 per tokius straipsnius, kaip Trij\xc5\xb3-penktadali\xc5\xb3 Kompromisas, pagal kur\xc4\xaf trys penktadaliai verg\xc5\xb3 populiacijos buvo atstovaujami Jungtini\xc5\xb3 Valstij\xc5\xb3 Atstov\xc5\xb3 R\xc5\xabmuose. Nors didel\xc4\x97 dalis verg\xc5\xb3 buvo paskelbti laisvais prezidentui A. Linkolnui paskelbus Emancipacijos deklaracij\xc4\x85, pokariu j\xc5\xb3 statusas vis dar nebuvo ai\xc5\xa1kus. Senatas patais\xc4\x85 pri\xc4\x97m\xc4\x97 1864 m. bir\xc5\xbeelio 8 d. Po vieno nes\xc4\x97kmingo balsavimo Atstov\xc5\xb3 R\xc5\xabmuose, dideli\xc5\xb3 A. Linkolno bei jo administracijos pastang\xc5\xb3 ir taktini\xc5\xb3 manevr\xc5\xb3, kongresmenai pasek\xc4\x97 Senato pavyzd\xc5\xbeiu 1865 m. sausio 31 d. Pataisa buvo gana greitai ratifikuota beveik vis\xc5\xb3 \xc5\xa1iaurini\xc5\xb3 valstij\xc5\xb3 ir pakankamo skai\xc4\x8diaus \xe2\x80\x9erekonstruot\xc5\xb3\xe2\x80\x9d pietini\xc5\xb3 valstij\xc5\xb3, kas leido galutinai patvirtinti patais\xc4\x85 iki met\xc5\xb3 pabaigos._NEWLINE_Nors pataisa formaliai u\xc5\xbedraud\xc4\x97 vergij\xc4\x85 visoje \xc5\xa1alyje, Juodieji Kodeksai, balt\xc5\xb3j\xc5\xb3 prana\xc5\xa1umo \xc5\xa1alinink\xc5\xb3 smurtas ir selektyvus statut\xc5\xb3 \xc4\xafgyvendinimas l\xc4\x97m\xc4\x97, kad daliai juodaod\xc5\xbei\xc5\xb3 amerikie\xc4\x8di\xc5\xb3 ir toliau buvo taikomas priverstinis darbas, ypa\xc4\x8d JAV pietuose. Kitaip nei kitos dvi \xe2\x80\x9eRekonstrukcijos pataisos\xe2\x80\x9d, tryliktoji pataisa retai buvo naudojama teis\xc4\x97s praktikoje, ta\xc4\x8diau buvo panaudota u\xc5\xbedraud\xc5\xbeiant peona\xc5\xbe\xc4\x85 ir kai kuri\xc4\x85 rase paremt\xc4\x85 diskriminacij\xc4\x85 kaip vergijos liekanas. \xc5\xa0i JAV Konstitucijos pataisa taip pat leid\xc5\xbeia JAV Kongresui priimti \xc4\xafstatymus, skirtus kovoti su prekyba \xc5\xbemon\xc4\x97mis ir kitomis moderniomis vergijos formomis.'